KRP ei paljasta Turun puukotukseen liittyen etsintäkuulutetun nimeä - Keskisuomalainen
Kotimaa 20.08.2017 11:16
KRP ei julkista Turun joukkopuukotukseen liittyvän etsintäkuulutetun nimeä. Lauantain tiedotustilaisuudessa kerrottiin, että yksi henkilö on kansainvälisesti etsintäkuulutettu liittyen perjantaiseen puukotukseen.
Keskusrikospoliisin rikoskomisario Crista Granroth kertoo, että etsintäkuulutetun nimeä ei kerrota julkisuuteen. Granrothin mukaan epäiltyjen nimet on päätetty jättää julkaisematta toistaiseksi.
Eikö nimen kertominen helpottaisi karussa olevan etsintäkuulutetun löytämistä?
– Ei, emme julkaise nyt mitään nimiä, Granroth toteaa.
KRP aikoo tiedottaa Turun puukotuksista sunnuntaina iltapäivällä kello 14. Granrothin mukaan tiedotetta ei ole vielä laadittu, eikä sen sisältö ole tarkentunut.
Turun kauppatorin puukotuksessa kuoli kaksi ja loukkaantui kahdeksan. Tapauksessa on yksi pääepäilty, joka loukkaantui kiinniotossa. Mies on hoidossa Turun yliopistollisessa keskussairaalassa. Kyseessä on 18-vuotias Marokon kansalainen. Pidätettyinä on myös neljä muuta ihmistä, jotka ovat myös Marokon kansalaisia. Lisäksi yhdestä henkilöstä on tehty kansainvälinen etsintäkuulutus.
KRP kertoi eilen, että yksi henkilö on kansainvälisesti etsintäkuulutettu Turun puukotukseen liittyen.
Keskusrikospoliisin tiedotustilaisuus Turussa lauantaina 19. elokuuta 2017. Kuva: Vesa Moilanen / Lehtikuva
IS: Turkulainen torimyyjä jahtasi puukottajaa pesäpallomailan kanssa